Solhaven er tæt på at miste sin godkendelse, da den ikke vil oplyse navne på de ansatte, der er sigtet for vold mod beboerne.

Opholdsstedet Solhaven i Farsø risikerer at miste sin kommunale godkendelse. Solhaven vil ikke udlevere navnene på en række ansatte som er sigtet for vold mod beboerne på opholdsstedet, og det er kommunen altså ikke tilfredse med. Vesthimmerlands Kommune har derfor givet Solhaven med hovedkvarter i Søndergade i Farsø en uge til at oplyse navnene på de medarbejdere sagen handler om. Der er tale om medarbejdere som er fritaget for tjeneste, mens Nordjyllands Politi undersøger, om de har udøvet vold mod unge anbragte. Kommunen ønsker at få oplyst navnene for at få overblik over, hvem der reelt er på arbejde på Solhaven.